
Introduksjon

Det er ikke akkurat mangel på (lære)bøker innenfor området ledelse og organisasjonsatferd. Derfor er det heller ikke særlig overraskende om noen spør: Er det virkelig behov for enda en? For ja, dette er, som det fremgår av tittelen, enda en bok om ledelse. Men vinklingen som er valgt, «komparativ ledelse», forteller at dette er en litt annerledes bok om ledelse og forhåpentlig derfor noe mer enn «enda en bok om ledelse». Det er altså det komparative perspektivet – som betyr at ledelse innenfor ulike kontekster sammenliknes og analyseres, først og fremst i ulike land og kulturer, men med særlig vekt på Norge – som gjør denne boka annerledes.

Det er ikke til å komme fra at norske lærebøker om ledelse gjennomgående tar sikte på å gi mer eller mindre detaljerte fremstillinger av rådende teorier om ledelse. De samme lærebøkene ser stort sett bort fra at nesten alle disse teoriene springer ut av forskning på amerikanske ledere og medarbeidere som jobber i amerikanske (noen ganger britiske) virksomheter. Spørsmålet: Virker disse teoriene like godt innenfor en norsk kontekst? stilles nesten aldri.

Men det er altså betydelige forskjeller mellom det angloamerikanske og det norske arbeidslivet. For å bruke Whitleys (1990) begrep, er det rimelig å betegne dette som to forskjellige «business systems», all den tid dette begrepet er en manifestasjon av antakelsen om at måten virksomheter organiseres og drives på, er betinget av nasjonal tilhørighet.

I denne boka tas det derfor sikte på å


	beskrive hva vi med rimelighet kan kalle «den norske ledelsesmodellen»


	gi en beskrivelse av begrepet komparativ ledelse og se nærmere på hvordan den norske ledelsesmodellen står seg i et komparativt perspektiv


	dykke ned i kulturbegrepet fordi nettopp forskjeller i nasjonal kultur anses å være en viktig forklaring (men ikke den eneste) på forskjeller mellom ledelse i ulike land og regioner


	se nærmere på hvordan vi tilegner oss kunnskap om komparativ ledelse, dvs. å se nærmere på komparativ forskning på ledelse


	sammenlikne norsk (og skandinavisk/nordisk) ledelse med ledelse i andre land og kulturer, dvs. å betrakte typisk norsk/skandinavisk ledelse i et komparativt perspektiv


	undersøke likheter og forskjeller mellom ledelse i de nordiske landene for å kunne fastslå om vi kan tale om én nordisk ledelsesmodell, eller om det er mer fruktbart å skille mellom nordiske ledelsesmodeller


	drøfte hvordan den norske ledelsesmodellen fungerer i møte med utfordringer som miljø, bærekraft og re-globalisering – ofte referert til som «grand challenges»




Poenget med boka er derfor ikke å gjengi eller drøfte sentrale teorier om ledelse, men snarere ved hjelp av et komparativt perspektiv å vise at oppfatninger om hva ledelse er og hvordan den utøves, varierer på tvers av land og kulturer. Mulige forklaringer på disse forskjellene vil bli drøftet, likeledes hvorfor det i lys av disse forklaringene blir meningsfullt å snakke om en særskilt norsk ledelsesmodell.

At oppfatninger om hva ledelse er, og ikke minst hva som oppfattes som god ledelse, varierer mellom individer og kulturer, er i og for seg ingen nyhet. Komparativ ledelsesforskning har slått dette nokså ettertrykkelig fast. Å lete etter en grenseløs «best practice» eller en «one best way» når det handler om ledelse, forekommer å være nokså fåfengt. I 2024 tør det være relativt stor enighet om dette.

Det er likevel ikke så lenge siden slike oppfatninger helt dominerte ledelsesforskningen. Innflytelsesrike ledelsesforskere som Fredrick Taylor og hans etterfølgere så verken geografiske, ideologiske eller kulturelle begrensinger for sine teorier. Det var først på 1960-tallet ledelsesforskere så smått begynte å spørre seg om de etablerte oppfatningene som dominerte ledelsesfaget, faktisk hadde universell gyldighet.

Blant de første som gjorde dette, var Richard Farmer og Barry Richman (1964), som hevdet at omstendigheter i omgivelsene utenfor foretaket påvirker måten et foretak ledes på. Det var noe nytt. I 1966 ga så de tre amerikanske forskerne Haire, Ghiselli og Porter ut boka Managerial Thinking, der de gjennomførte en studie av 3641 ledere fra 14 ulike land (deriblant Norge), og hvor de stilte spørsmål av typen «Når ledere fra ulike land tenker på ledelse, tenker de da på det samme?».

Med slike bidrag slo forskerne den første kilen inn i den til da temmelig sementerte oppfatningen om ledelsesteorienes universelle anvendbarhet. Flere kritiske artikler fulgte. En artikkel som fikk stor oppmerksomhet, var «Is there a universal model of organization structures?» (Brossard og Maurice, 1976), mens den som særlig bidro til å svekke antakelsen om ledelsesteorienes universelle relevans, var nok Geert Hofstede (1980) med artikkelen «Motivation, leadership and organization: Do American theories apply abroad?», for øvrig en av de mest siterte artiklene innenfor ledelsesfaget. Det er definitivt også verd å nevne at den norske psykologen, idrettscoachen og ledelseskonsulenten Willi Railo i boka Først til fremtiden (1988) skrev følgende:


«Det merkverdige er at vi i Skandinavia ikke har utviklet våre egne modeller, men har hentet teorier og modeller utenfra (USA) der kulturen skiller seg avgjørende fra vår.»



Det interessante med disse forskerne er ikke først og fremst hva de fant, men at de setter spørsmålstegn ved etablerte teorier om ledelse. Kanskje ikke primært ved teoriene i seg selv, men snarere om deres antatte universelle anvendbarhet og nytte. Railos bemerkning understreker at enkelte allerede i 1988 var skeptiske til nytteverdien av amerikanske ledelsesteorier.

Teorier skal ideelt hjelpe oss med å forstå, forklare og predikere hendelser og atferd. Men som alle andre verktøy må teorier også oppfattes som nyttige, og det er først og fremst nytteaspektet som trekkes i tvil i eksemplene over. I boka The structure of scientific revolutions (1962), lanserer forfatteren, Thomas Kuhn, begrepene «paradigme» og «paradigmeskift». Ifølge Kuhn representerer et paradigmeskift et gjennomgripende og systematisk skifte i måten å tenke på som er av betydelig størrelse og rekkevidde.

Det er derfor ikke urimelig å hevde at det komparative perspektivet representerer et paradigmeskift når det handler om ledelse. Det komparative perspektivet utfordret både eksisterende teorier om ledelse og – ikke minst – ledelsespraksis. Teoriers nytteverdi vurderes ikke sjelden mot praksis. Kurt Lewins kjente utsagn «Ingenting er mer praktisk enn en god teori» vil nok i noen tilfeller oppleves å redusere verdien av teorier til hvorvidt de har praktisk verdi eller ikke. Teorier er naturligvis mer enn anvisninger av praksis. Men med hensyn til ledelsesfeltet vil det være rimelig å hevde at en teori er nyttig først og fremst når den kan føre til bedre praksis. I det komparative perspektivet blir det følgelig interessant å spørre om det å lene seg på amerikanske ledelsesteorier fører til bedre praksis i den norske arbeidslivskonteksten. Arbeidslivsforsker Eivind Falkum ved Arbeidsforskningsinstituttet AFI peker for eksempel på det han kaller en ny teori om ledelse på norsk, basert på medbestemmelse og medvirkning og utviklet til noe mer enn ansattes og fagforeningers rettigheter i lov og avtaler.

Fordi ledelse er praksis, men samtidig også representerer et fagområde som gjøres til gjenstand for forskning, vil også ledelsesforskere være opptatt av nytten, relevansen og anvendbarheten av sin egen forskning. Forskningsartikler innenfor ledelsesfeltet avsluttes derfor gjerne med et avsnitt kalt «managerial implications».

Hvorvidt denne boka har en nytteverdi, blir opp til leseren å vurdere. Ulike lesere vil åpenbart ha ulik grad av nytte. For eksempel vil nytten for studenter som skal sette seg inn i området organisasjon og ledelse, først og fremst være at den påpeker eksistensen av en norsk ledelsesmodell, og at den åpner for alternative beskrivelser og forklaringer innen et fagområde der de mest brukte lærebøkene i liten grad har vektlagt et komparativt perspektiv.

Selv om dette kanskje ikke først og fremst er en bok for praktikere, kan også disse ha en viss nytte av å lese denne boka – ikke minst kan den gjøre dem bedre i stand til å reflektere over egen oppfatning av lederrollen. Som jeg viser til i kapittelet om den norske modellen i komparativt perspektiv (kapittel 6), er det rimelig å påstå at lederrollen oppfattes ulikt i ulike land og kulturer. Hvorfor har jeg blitt den lederen jeg har blitt, er et spørsmål ledere ofte stiller seg, og som denne boka muligens kan bidra til å gi noen svar på – som for eksempel at det kan være fordi jeg er født og oppvokst i Norge og jobber som leder i en norsk bedrift.

Samtidig er det naturligvis slik at en bok om ledelse ikke kan gi krystallklare svar på spørsmål som hvorfor jeg har blitt den lederen jeg har blitt. Det er likevel ikke utenkelig at den komparative vinklingen, som betyr at det å være leder i Norge settes inn i en kontekstbasert sammenheng, kan åpne for noen nye tankerekker knyttet til slike spørsmål.

Vi lever i en globalisert verden. Norske bedrifter søker ut, samtidig som internasjonale bedrifter etablerer seg i Norge. Det betyr at norske ledere stadig oftere møter medarbeidere med andre forventninger og oppfatninger om ledelse, mens norske arbeidstakere møter ledere med et annet syn på lederrollen enn den de vanligvis møter.

Det er derfor mulig å hevde at det komparative perspektivet på norsk ledelse bidrar til bedre kunnskap om hvordan den norske ledelsesmodellen skiller seg fra andre ledelsesmodeller, og om hvordan det å «lede på norsk» fungerer i en globalisert verden. Et slikt perspektiv på norsk ledelse kan dessuten bidra til at den enkelte leder bedre kan forstå egne og andres tanker om ledelse og utøvelse av lederrollen.


Bokas oppbygging er denne:

Boka er delt inn i to hoveddeler.

Den første delen (kapitlene 1–4) tar for seg mer overgripende temaer relatert til komparativ ledelse, mens den andre delen (kapitlene 5–8) konsentrerer seg om den norske ledelsesmodellen – både hva den innebærer, og hvordan den kan sies å skille seg fra andre ledelsesmodeller.

I første kapittel prøver jeg å gi svar på spørsmålet hva er komparativ ledelse? Her handler det om perspektiver og metoder som delvis har gått i glemmeboka, men som likevel viser seg å bidra både til innsikt og forklaringer med hensyn til ledelse på tvers av land og kulturer. Deretter, i kapittel 2, ser vi nærmere på kulturperspektivet i komparativ ledelse. Det blir ikke feil å påstå at nettopp dette perspektivet har dominert den komparative ledelsesforskningen. Dette perspektivet vil derfor bli forholdsvis grundig behandlet. Det innebærer at vi i kapittel tre gå nærmere inn på ulike modeller og kulturdimensjoner, herunder de to mest sentrale bidragene på feltet komparativ/krysskulturell ledelse, nemlig Geert Hofstedes Culture’s Consequences og rapporten fra GLOBE-studien (GLOBE er et akronym for Global Leadership and Organizational Behavior Effectiveness). Fordi komparative studier innen ledelsesfeltet primært gjennomføres som spørreundersøkelser (surveys), fordi surveys på tvers av land, kulturer og språk støter på betydelige utfordringer, og – ikke minst – fordi vår kunnskap om ledelse på tvers av land hviler på funn fra slike undersøkelser, er kapittel fire viet til metodiske utfordringer ved krysskulturelle surveys.

Bokas del 2 starter med kapittel (5), der vi fokuserer på den norske ledelsesmodellen. Her anlegges flere ulike perspektiver for best mulig å sirkle inn hva ledelse på norsk innebærer. I kapittelet etter (6) ser jeg nærmere på forskjeller mellom norsk/skandinavisk ledelse og ledelse utenfor Skandinavia. De øvrige skandinaviske landene trekkes inn av to årsaker. Den ene er at flere komparative studier viser at forskjellene mellom ledelsesstil i de skandinaviske landene er så små at de kan plasseres i samme kulturelle klynge (Hofstede, 1980; House mfl., 2004). I tillegg har forskning på ledelse i Skandinavia en forholdsvis lang tradisjon, mens forskning på ledelse i Norge er langt mindre omfattende. Men fordi mange av dem som har forsket på skandinavisk ledelse (ofte amerikanske eller engelske ledelsesforskere) betrakter Skandinavia med et utenfra-blikk, har skandinavisk ledelse stort sett blitt oppfattet som én felles modell for ledelse. Forskjeller mellom de skandinaviske landene har blitt tillagt mindre vekt (sett gjennom amerikanske eller engelske briller vil det uansett være vanskelig å oppdage slike forskjeller). I kapittel 7 anlegges imidlertid et komparativt perspektiv på de skandinaviske landene med mål å få frem både likheter og forskjeller.

Kapittel 8, bokas siste, inneholder en slags oppsummering og noen tanker om fremtiden. Jeg ser igjen på den norske modellen og hvor godt den er skodd for å møte nye og krevende utfordringer knyttet til miljø, klima og bærekraft – som internasjonalt omtales som «the great challenges». Samtidig peker jeg på at den norske modellen synes å være under et visst press: organisasjonsgraden blant arbeidstakerne er fallende, og kunnskapen om «den norske ledelsesmodellen» er lav og vies heller ikke særlig oppmerksomhet i undervisningen på universitet og høyskoler. Dessuten er det som omtales som en «amerikanisering» av lederrollen, på en viss fremmarsj også i Norge.

Bokas oppbygging tilsier at kapitlene ikke nødvendigvis må leses i den rekkefølgen de kommer. Langt på vei står det enkelte kapittel på egne ben. Det vil nok likevel være fornuftig å starte med å lese det første kapittelet først og så heller la interesse og situasjon styre rekkefølgen på de øvrige kapitlene.









DEL 1
Noen overgripende temaer knyttet til komparativ ledelse

